ചന്ദ്രിക കള്ളപ്പണക്കേസ് , കുഞ്ഞാലിക്കുട്ടിയെ ചോദ്യംചെയ്തു കൊച്ചി : ചന്ദ്രിക ദിനപത്രത്തിലൂടെ കള്ളപ്പണം വെളുപ്പിച്ചെന്ന കേസില് മുസ്ലിം ലീഗ് അഖിലേന്ത്യാ ജനറല് സെക്രട്ടറി പി.കെ. കുഞ്ഞാലിക്കുട്ടി എം.എല്.എയെ എന്ഫോഴ്സ്മെന്റ് ഡയറക്ടറേറ്റ് ചോദ്യംചെയ്തു. ഇന്നലെ രാവിലെ 11ന് എത്താനാണു നിര്ദേശിച്ചതെങ്കിലും പത്രസമ്മേളനം നടത്തിയശേഷം വൈകിട്ട് നാലേകാലോടെയാണ് അഭിഭാഷകനൊപ്പം കുഞ്ഞാലിക്കുട്ടി ഇ.ഡി. ഓഫീസിലെത്തിയത്. ചോദ്യംചെയ്യല് 3.45 മണിക്കൂര് നീണ്ടു. രേഖകള് പരിശോധിച്ചശേഷം ആവശ്യമെങ്കില് വീണ്ടും വിളിപ്പിക്കുമെന്നും അറിയിച്ചു. എന്നാല്, സാക്ഷിയായാണു തന്നെ വിളിപ്പിച്ചതെന്നും ആരോപണങ്ങള് അടിസ്ഥാനരഹിതമെന്നു തെളിയിക്കുമെന്നും കുഞ്ഞാലിക്കുട്ടി പറഞ്ഞു. ചന്ദ്രിക ദിനപത്രവുമായി ബന്ധപ്പെട്ട രേഖകള് കൈമാറി. ഇ.ഡിയെ കാര്യങ്ങള് ബോധ്യപ്പെടുത്താനായെന്നും കുഞ്ഞാലിക്കുട്ടി പറഞ്ഞു. പാലാരിവട്ടം പാലം അഴിമതിയുമായി ബന്ധപ്പെട്ടു കള്ളപ്പണം നിക്ഷേപിച്ചതടക്കമുള്ള വിഷയങ്ങളിലാണ് ഇ.ഡി. അന്വേഷണം. അഴിമതിപ്പണമുപയോഗിച്ച്, ലീഗ് സംസ്ഥാനാധ്യക്ഷന് പാണക്കാട് ഹൈദരലി ശിഹാബ് തങ്ങളുടെ പേരില് കോഴിക്കോട് നഗരത്തില് ചതുപ്പുനിലം വാങ്ങിയെന്നു മുന്മന്ത്രി കെ.ടി. ജലീല് ആരോപിച്ചിരുന്നു. യു.ഡി.എഫ്. സര്ക്കാര് വരുമെന്ന പ്രതീക്ഷയില്, നിലം നികത്തിയെടുക്കാമെന്നാണു കണക്കുകൂട്ടിയത്. പാലാരിവട്ടം പാലം അഴിമതിയില് ലഭിച്ച കള്ളപ്പണമാണു ചന്ദ്രികയുടെ അക്കൗണ്ടിലൂടെ വെളുപ്പിച്ചെടുത്തതെന്നാണു ജലീലിന്റെ ആരോപണം. ഇതു ശരിയാണോയെന്നാണ് ഇ.ഡി. പരിശോധിക്കുന്നത്. അഴിമതിയും ഭൂമിയിടപാടും ഒരേകാലത്താണെന്നും സംശയിക്കുന്നു. ജലീലിനെ രണ്ടുതവണ വിളിപ്പിച്ച് ഇ.ഡി. തെളിവുകള് ശേഖരിച്ചിരുന്നു. പണം എവിടെനിന്ന്, എങ്ങനെ കൈകാര്യം ചെയ്തു തുടങ്ങിയ കാര്യങ്ങളാണു കുഞ്ഞാലിക്കുട്ടിയോടു ചോദിച്ചതെന്നാണു സൂചന. പത്രത്തിന്റെ ഫിനാന്സ് ഓഫീസറെ ബുധനാഴ്ച ഇ.ഡി. മൂന്നാംവട്ടവും ചോദ്യംചെയ്തിരുന്നു. 10 കോടി രൂപ ജീവനക്കാര്ക്കു ശമ്ബളവും പി.എഫ്. വിഹിതവും മറ്റാനുകൂല്യങ്ങളും നല്കാനാണു വിനിയോഗിച്ചതെന്നാണു ഫിനാന്സ് ഓഫീസറുടെ മൊഴി.